Biasas
Biasas (hind. बियास, IAST: Biyās, pandž. ਬਿਆਸ) – upė vakarų Indijoje; Satledžo dešinysis intakas (Indo baseinas). Prasideda Himalajuose, ties Rohtango perėja, Himačal Pradešo valstijos centrinėje dalyje. Teka į pietvakarius Kulu slėniu, vėliau lygumomis Pandžabo valstija. Įteka į Satledžą į pietus nuo Amritsaro, santakoje sudaro Harikės šlapynę. Biaso vanduo labai užterštas, vietomis skleidžia dvoką. Vedose upė minima kaip Ardžikudža bei Vipaša, senovės graikai ją vadino Hyphasis. Dabartinis pavadinimas kilo laikui bėgant iškraipius senąjį. Biaso upė žymėjo toliausią rytinę Aleksandro Makedoniečio imperijos ribą.